На основу члана 40. 44, 57., 209., 210., 212. и 213. Закона о социјалној заштити („Сл.гласник РС“ бр.24/2011), члана 2., 46., 47. Одлуке о правима и услугама у социјалној заштити општине Гаџин Хан („Сл. лист града Ниша“ бр.18/12, 66/12, 81/12 , 107/12, 11/13 98/13, 23/17, 63/17, 23/18 и 116/21) и члана 70. Статута општине Гаџин Хан ("Службени лист града Ниша", број 10/2019 и 101/2019),

Општинско веће општине Гаџин Хан, на 56. (пeдeсeтшeстoj) седници одржаној 25.фебруара. 2022. године, доноси

**ПРАВИЛНИК О УСЛОВИМА ОБЕЗБЕЂИВАЊА И ПРУЖАЊА**

**УСЛУГЕ ПОМОЋ У КУЋИ, КРИТЕРИЈУМИМА И МЕРИЛИМА ЗА УТВРЂИВАЊЕ ЦЕНЕ УСЛУГА И УЧЕШЋЕ КОРИСНИКА И ЊЕГОВИХ СРОДНИКА ОБАВЕЗНИХ НА ИЗДРЖАВАЊЕ**

**У ТРОШКОВИМА УСЛУГЕ ПОМОЋ У КУЋИ**

Овим Правилником утврђују се услови обезбеђивања и пружања услуге Помоћ у кући,критеријумима и мерилима за утврђивање цене услуга и учешћу корисника и његових сродника обавезних на издржавање у трошковимауслуге Помоћ у кући.

**Члан 1.**

Помоћ у кући пружа се када је породична подршка недовољна или није расположива, у складу са идентификованим индивидуалним потребама особа, које услед немоћи или смањених функционалних способности нису у стању да живе без помоћи другог лица.

**Члан 2.**

Сврха услуге помоћ у кући је подршка корисницима у задовољавању свакодневних животних потреба, како би се унапредио или одржао квалитет њиховог живота. Услуга помоћ у кући пружа се корисницима са пребивалиштем на подручју општине Гаџин Хан.

**Члан 3.**

Услугу могу користити особе које:

* припадају једној од следећих категорија:

1) лица старија од 65 година која живе сама у домаћинству или са другим лицима неспособним за пружање помоћи и одрасла лица са хроничним обољењима,која су теже или тешко покретна без обзира на старосну границу у складу са Правилником о ближим условима и стандардима за пружање услуга социјалне заштите;

 2) одрасла лица са интелектуалним и менталим потешкоћама без обзира на

 старосну границу

 3) деца и млади са сметњама у развоју која

* имају ограничења физичких и психичких способности услед којих нису у стању да независно живе у својим домовима без редовне помоћи у активностима дневног живота, неге и надзора, при чему је породична подршка недовољна или није расположива;
* имају пребивалиште, односно боравиште на подручју општине Гаџин Хан;
* искажу вољу за коришћењем услуга (у име лица које се налази под старатељском заштитом, старатељ мора исказати вољу за коришћењем услуге);
* учествују у суфинансирању трошкова услуга у складу са Одлуком о правима и услугама у социјалној заштити општине Гаџин Хан.

**Члан 4.**

Услуга на подручју општине Гаџин Хан пружа се у складу са националном регулативом уз примену свих елемената прописаних Правилником о ближим условима и стандардима за пружање услуга социјалне заштите. („Службени гласник РС“,42/2013, 89/2018 и 73/2019).

**Члан 5.**

Средства за финасирање пружања услуге помоћ у кући обезбеђују се у буџету општине Гаџин Хан, од донатора спонзора, фондова намењених смањењу сиромаштва, учешћа корисника и сродника који су у складу са законом дужни да учествују у њиховом издржавању као и и из других извора у складу са позитивним прописима.

**Члан 6.**

Учешће корисника и његових сродника обавезних на издржавање у трошкoвима помоћ у кући утврђује се на основу мерила и критеријума, које доноси Општинско веће општине Гаџин Хан.

**Члан 7.**

Услуга помоћ у кући, коју обезбеђује локална самоуправа и за којом постоји потреба, набавља се од пружаоца услуге социјалне заштите, који је за то лиценциран, кроз поступак јавне набавке у складу са законом који уређује јавне набавке, Законом о социјалној заштити и прописима донетим за њихово спровођење.

 **Члан 8.**

Пружалац услуге је дужан да обезбеди услуге за уговорени број корисника са општином Гаџин Хан.

**Члан 9.**

Центар за социјални рад одлучује о коришћењу услуге, применом одредаба закона којим се уређује општи управни поступак и упућује корисник на коришћење услуге коју је обезбедила општина Гаџин Хан.

Појединачно учешће корисника и његових сродника обавезних на издржавање у трошковима помоћ у кући утврђује се Решењем Центра за социјални рад.

**Члан 10.**

Против решења којим се одбија захтев за коришћење услуге помоћ у кући из претходног члана може се изјавити жалба Општинском већу општине Гаџин Хан 15 дана од дана обавештавања странке о решењу.

Одлука о жалби из става 1. овог члана доноси се у року од 30 дана.

**Члан 11.**

Ако овлашћени пружалац услуге одбије да кориснику пружи услугу предвиђену упутом, дужан је да о томе одмах, писменим путем, обавести Центар за социјални рад и корисника и да за то наведе разлоге.

Поводом обавештења из става 1. овог члана корисник, у року од осам дана од пријема тог обавештења, може упутити притужбу Центру за социјални рад.

О одбијању пружања услуге Центар за социјални рад одмах обавештава општинско веће општине Гаџин Хан.

 **Члан 12.**

Подносилац захтева за остваривање права на коришћење услуге помоћ у кући је корисник, старатељ или његов законски заступник. Захтев се подноси Центру за социјални рад уз следећу документацију:

* извод из матичне књиге рођених за корисника,
* налаз и мишљење лекара специјалисте,
* доказ о редовним месечним примањима оствареним у три месеца која претходе месецу у коме је поднет захтев, за све чланове породице
* уверење о имовном стању за себе и сроднике обавезне на издржавање (Републички геодетски завод и Пореска управа) из места рођења и места пребивалишта,
* уверење из Националне службе за запошљавање, за незапослена лица,
* уверење МУП-а о пребивалишту и фотокопије личних карата,

**Члан 13.**

Цена услуге помоћ у кући, на годишњем нивоу, утврђује се применом норматива и стандарда утврђених овим правилником и износи 257,17 динара (двестотинепедесетседам динара и 17/100).

**Члан 14.**

Цена услуге утврђује се према следећој формули:

1. минималне нето зараде по радном часу,

2. трошкови превоза у месном јавном саобраћају по радном дану,

3. месечни материјални трошкови, а према следећој формули:

Цена сата услуге = мин.нето зарада по радном часу + месечни материјални трошкови + трошкови превоза у месном јавном саобраћају по радном дану

Као примања и приходи појединца и породице узимају се:

1) примања и приходи који се остварују у месечним износима и то приход по основу радног односа, односно зарада, плата или накнада зараде, повремених и привремених послова и уговора о делу, пензија, инвалиднина и друга примања по прописима о правима из борачко-инвалидске заштите;

2) приход од пољопривредне делатности;

3) приход по основу обављања самосталне делатности;

4) накнада за време незапослености;

5) отпремнина у случају престанка потребе за радом запослених услед технолошких, економских или организационих промена и накнада по основу социјалних програма;

6) приход од издавања у закуп непокретне имовине;

7) приход од имовинских права на који се плаћа порез;

8) улози дати на штедњу и готов новац;

9) приход који се утврђује налазом и мишљењем Центра за социјални рад у складу са законом;

10) приход од законског издржавања и издржавања по другом правном основу.

 Ако нема прихода за сва три месеца, приходи и примања који се остварују у месечном износу по основу радног односа, односно зарада, плата или накнада зараде, пензија, инвалиднина и друга примања по прописима о правима из борачко-инвалидске заштите и приход по основу накнаде за време незапослености - утврђују се у висини прихода оствареног у једном месецу или просека оствареног у два месеца.

Партиципација у цени услуге помоћ у кући утврђује се у зависности од односа просечног прихода по члану породице корисника, оствареног током три месеца који претходе месецу у коме је поднет захтев за коришћење услуге, и износа новчане социјалне помоћи за појединца утврђеног Законом о социјалној заштити (у даљем тексту: Закон), према следећој скaли:

|  |  |  |  |
| --- | --- | --- | --- |
| Ред.  |  | Месечни приход по члану домаћинства | % учешћа |
| бр. |  |  | корисника |
| 1. |  | До нивоа социјалне сигурности за појединца | 0% |
|  |  |
|  |  |  |
| 2. |  | Од 1 – 2 нивоа социјалне сигурности за појединца | 20% |
|  |
|  |  |
|  |  |  |
| 3. |  | Од 2 – 3 нивоа социјалне сигурности за појединца | 40% |
|  |  |
|  |  |  |
| 4. |  | Од 3 – 4 нивоа социјалне сигурности за појединца | 60% |
|  |
|  |  |
|  |  |  |
| 5. |  | Преко 4 нивоа социјалне сигурности за појединца | 100% |
|  |  |
|  |  |  |
|  |  |  |  |

**Члан 15.**

Пружалац услуге дужан је да општини Гаџин Хан подноси месечне извештаје о пруженим услугама а по потреби и ванредне, на захтев општине Гаџин Хан.

Евентуална наплата суфинансирајућег дела од стране корисника, вршиће се директно на рачун општинске управе општине Гаџин Хан.

**Члан 16.**

Овај Правилник ступа на снагу даном доношења и биће објављен у ''Службеном листу града Ниша''

Доставити: -Центру за социјални рад,

 -Одељењу за буџет и финансије

 -архиви

**Број: 06-55-110/22-III**

**У Гаџином Хану, 25.02.2022.године**

**ОПШТИНСКО ВЕЋЕ ОПШТИНЕ ГАЏИН ХАН**

 **Председник општине**

 **Милисав Филиповић**